**IGNALINOS RAJONO SAVIVALDYBĖS LŪKESČIŲ**

**RAŠTAS UŽDARAJAI AKCINEI BENDROVEI**

**„Didžiasalio komunalinės paslaugos“**

Šiuo savivaldybės lūkesčių raštu (toliau – raštas) įvardijami Ignalinos rajono savivaldybės lūkesčiai dėl uždarosios akcinės bendrovės „Didžiasalio komunalinės paslaugos“ (toliau – bendrovė) veiklos krypčių, bendrovei keliamų tikslų ir veiklos principų, prisidėsiančių prie Ignalinos rajono savivaldybės strateginiuose planavimo dokumentuose numatytų tikslų pasiekimo.

Lūkesčiai formuluojami 2021–2024 metų laikotarpiui, tačiau pagal poreikį raštas gali būti atnaujinamas. Raštas nėra teisinis įpareigojimas ir yra skirtas bendradarbiavimui tarp bendrovės ir Ignalinos rajono savivaldybės administracijos skatinti.

Šiuo raštu Ignalinos rajono savivaldybės administracija nesiekia apriboti ar be reikalo išplėsti bendrovės teisių ir pareigų. Bendrovė privalo vadovautis galiojančiais teisės aktais, bendrovės įstatais, kitais vienintelio bendrovės akcininko priimtais sprendimais ir prisiimti atsakomybę už priimtus sprendimus. Įgyvendindama šiuo raštu išsakytus savivaldybės administracijos lūkesčius, bendrovė privalo vadovautis protingumo, skaidrumo, efektyvumo ir racionalaus turto valdymo principais.

Raštas parengtas vadovaujantis Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo, patvirtinto Lietuvos Respublikos Vyriausybės 2007 m. birželio 6 d. nutarimu Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo patvirtinimo“ (Lietuvos Respublikos Vyriausybės 2021 m. vasario 10 d. nutarimo Nr. 88 redakcija), 9.1 papunkčiu.

Šis raštas turėtų tapti pagrindu rengiant ir atnaujinant bendrovės veiklos strategiją.

Bendrovė, vykdydama veiklą, prisideda prie Ignalinos rajono savivaldybės 2018–2024 metų strateginio plėtros plano (toliau – plėtros planas), patvirtinto Ignalinos rajono savivaldybės tarybos 2017 m. gruodžio 21 d. sprendimu Nr. T-153 „Dėl Ignalinos rajono savivaldybės 2018–2024 metų strateginio plėtros plano patvirtinimo“, tikslo „Inžinerinės infrastruktūros ir energetikos vystymas“ priemonių įgyvendinimo: 3.2.1.1. Atnaujinti ir (arba) plėsti vandens tiekimo, vandens gerinimo ir nuotekų tvarkymo infrastruktūrą Ignalinos rajono savivaldybės teritorijoje, 3.2.1.3. Atnaujinti ir modernizuoti Ignalinos rajono savivaldybės šilumos ūkį ir 3.2.2.4. Skatinti atsinaujinančių ir (arba) alternatyvių energijos šaltinių gamybą, skirstymą ir naudojimą Ignalinos rajone.

Bendrovė yra Ignalinos rajono savivaldybės valdoma įmonė, todėl privalo ne tik siekti bendrovės vertės augimo, konkurencingumo rinkoje, bet ir plėtoti veiklą vadovaudamasi skaidrumo, valdysenos, etikos ir socialinės atsakomybės standartais, diegti pažangias technologijas ir užtikrinti veiklos efektyvumą.

Bendrovė turi būti socialiai atsakinga, besivystanti, teikianti aukštos kokybės paslaugas.

**Bendrovės vykdoma veikla**

Pagrindinė bendrovės veikla yra šilumos energijos gamyba, karšo, šalto vandens ruošimas ir tiekimas. Šilumos energija ir karštas vanduo tiekiamas penkiasdešimt vienam objektui, iš kurių: 33 daugiabučiai 2 – 5 aukštų gyvenamieji namai, 2 individualūs namai ir 16 įmonių ir organizacijų. Gyvenamasis šildomas plotas sudaro 40,0 tūkst. m², šildomas plotas įmonių ir organizacijų – 20,7 tūkst. m². Įš viso šildomas plotas yra 60,7 tūkst. m².

Antra pagrindinė veikla – geriamojo vandens tiekimas ir nuotekų tvarkymas Didžiasalio gyvenvietės gyventojams įmonėms ir organizacijoms; geriamojo vandens tiekimas Tverečiaus, Dietkauščiznos, Erzvėto, Žvyrių, Kriaučiškės, Dvarykščių, Laumakės, Navikų, Dysnos ir Vosiūnų kaimų gyventojams bei organizacijoms. Bendrovė eksploatuoja 8 vandentiekius, kurių vamzdynų ilgis 32,8 km ir 6,5 km nuotekų tinklų, įvadų skaičius 395 vnt.

Dar viena įmonės veikla – daugiabučių namų bendro naudojimo objektų administravimas. Bendrovė vykdo 33 daugiabučių gyvenamųjų namų bendro naudojimo priežiūros administravimą, vykdo šildymo ir karšto vandens sistemų bei apskaitos prietaisų aptarnavimo darbus.

 Bendrovės akcininkas – Ignalinos rajono savivaldybė, kuri turi 100 % bendrovės akcijų.

**Veiklos lūkesčiai**

Vadovaudamasi Lietuvos Respublikoje galiojančiais teisės aktais, ilgalaikėje ateityje bendrovė turi:

1. Vadovaudamasi viešojo intereso viršenybės principu, siekti bendrovės veiklos tikslų įgyvendinimo, savivaldybės interesų užtikrinimo, aukštos teikiamų paslaugų kokybės, bendrovės sukuriamos vertės augimo, siekti bendrovės teigiamo pelningumo ir didesnės investicijų grąžos;

2. Siekti, kad, vykdant bendrovės veiklą, būtų įgyvendintos Ignalinos rajono savivaldybės 2018–2024 metų strateginiame plėtros plane, patvirtintame Ignalinos rajono savivaldybės tarybos 2017 m. gruodžio 21 d. sprendimu Nr. T-153 „Dėl Ignalinos rajono savivaldybės 2018–2024 metų strateginio plėtros plano patvirtinimo“, numatytos priemonės;

3. Teikti informaciją Ignalinos rajono savivaldybės administracijai ir bendradarbiauti rengiant ir įgyvendinant teisės aktus, susijusius su bendrovės veikla;

4. Įgyvendinti bendrovės veiklos strategiją, nuolat ją peržiūrėti ir prireikus ją koreguoti;

5. Veiklą vykdyti vadovaudamasi energijos efektyvumo ir ekonominio naudingumo principais, užtikrindama mažiausias sąnaudas;

6. Užtikrinti centralizuotus šilumos energijos gamybos ir karšto vandens ruošimo bei tiekimo procesus;

7. Užtikrinti kokybiškas geriamojo vandens tiekimo ir nuotekų tvarkymo paslaugas vartotojams, užtikrinant kuo priimtinesnę ir mažesnę geriamojo vandens tiekimo ir nuotekų tvarkymo kainą rajono gyventojams.

8. Atsakingai eksploatuoti, prižiūrėti, atnaujinti ir (arba) plėsti savivaldybės šilumos tinklų, karšto vandens tiekimo vamzdyną, bei šalto vandens ir nuotekų tinklų infrastruktūrą, siekiant išvengti avarijų arba užkirsti tam kelią, taip mažinant nuostolius karšto, šalto vandens ir nuotekų tinkluose;

9. Užtikrinti tinkamą ir efektyvų bendrovei pavestos daugiabučių gyvenamųjų namų bendrojo naudojimo objektų administratoriaus funkcijos įgyvendinimą;

10. Siekti didinti pardavimo pajamas, mažinti savikainą ir siekti pelno;

11. Nuolat analizuoti dažniausiai kylančias problemas ir ieškoti būdų, kaip būtų galima tobulinant procesus jų išvengti;

12. Optimizuoti paslaugų teikimo ir valdymo sąnaudas, siekiant veikti pelningai ir teikti paslaugas mažiausiomis sąnaudomis;

13. Nuolat ieškoti investicijų pritraukimo galimybių;

14. Siekti maksimaliai išnaudoti technologinių naujovių ir informacinių sistemų galimybes, užtikrinti aukštą teikiamų paslaugų kokybę.

**Bendrovei keliami tikslai**

**Ilgalaikė nauda bendrovės akcininkui.** Bendrovė turi užtikrinti kokybišką paslaugų teikimą Ignalinos rajono savivaldybės teritorijoje, siekti mažinti sąnaudas ir taip organizuoti bendrovės veiklą, kad įmonė būtų pelninga. Bendrovė turi siekti bendrovės strategijoje numatytų tikslų ir uždavinių įgyvendinimo. Prireikus, atsižvelgiant į besikeičiančią aplinką, atnaujinti bendrovės veiklos strategiją ir ją paviešinti savo svetainėje, taip pat pateikti akcininkui (savivaldybei).

**Akcininko svarbių funkcijų užtikrinimas.**

Bendrovė turi užtikrinti kokybišką šilumos ir karšto vandens paslaugų teikimą Ignalinos rajono savivaldybės teritorijoje. Bendrovė turi užtikrinti kokybišką geriamojo vandens tiekimo ir nuotekų šalinimo paslaugų teikimą visiems savo vartotojams. Bendrovė turi užtikrinti kokybiškas savo prižiūrimų daugiabučių gyvenamųjų namų bendrojo naudojimo objektų administravimo paslaugas. Tikimasi, kad toliau bus plėtojama ir atnaujinama įmonės infrastruktūra, turima technika, bendrovė veiks efektyviai, užtikrindama, kad paslaugos būtų teikiamos mažiausia kaina.

**Efektyvi veikla.** Bendrovė turi užtikrinti efektyvų valdymą, optimizuoti patiriamas sąnaudas ir išlaidas, efektyviai naudoti turimus išteklius, siekti dirbti pelningai. Savivaldybė tikisi, kad bendrovė užtikrins teigiamą bendrovės kultūrą, vidinę aplinką, pagrįstą aiškiomis vertybėmis, orientuojantis į ilgalaikę sėkmę – patrauklaus darbdavio reputaciją, darbuotojų motyvavimą, ypatingą dėmesį skiriant kokybiškų paslaugų teikimui ir aukštai aptarnavimo kokybei.

**Pažangi įmonė.** Savivaldybė tikisi, kad bendrovė, įgyvendindama plėtros plane numatytas priemones ir turėdama finansinius išteklius, sieks geresnio ir kokybiškesnio paslaugų Ignalinos rajono gyventojams teikimo, gerins bendrovės įvaizdį. Didelis dėmesys turi būti skiriamas tolimesniam ir nuosekliam bendrovės vertės didinimui. Tikimasi, kad bendrovė:

1. Teiks aukštos kokybės paslaugas, prisitaikydama prie dinamiškos aplinkos bei rinkos poreikių, siekdama užtikrinti mažiausias sąnaudas;

2. Sieks užtikrinti bendrovės finansinį stabilumą, nuolat ieškos investicijų pritraukimo galimybių, sieks didinti bendrovės veiklos pelningumą;

3. Sieks gerinti klientų aptarnavimą, operatyviai reaguos į pastabas, skundus, prašymus;

4. Sieks maksimaliai išnaudoti, domėtis ir diegti pažangesnes technologines naujoves, įrangą, užtikrindama kokybiškesnį teikiamų paslaugų atlikimą mažesnėmis finansinėmis ir laiko sąnaudomis.

**Skaidrumas.** Savivaldybė tikisi, kad bendrovė imsis visų galimų korupcijos prevencijos ir rizikos valdymo priemonių. Bendrovės viešieji pirkimai bus tinkamai organizuojami ir vykdomi vadovaujantis Lietuvos Respublikos viešųjų pirkimų įstatymo nuostatomis. Bendrovė turėtų užtikrinti, kad viešai būtų skelbiama bendrovės veiklos strategija, veiklos ataskaitos, informacija apie darbo užmokestį ir kita teisės aktų nustatyta informacija.

**Socialinė atsakomybė.** Bendrovė turėtų planuoti ir vykdyti socialiai atsakingą veiklą, sudaryti ir palaikyti saugias darbo sąlygas, užtikrinti darbuotojų sąžiningumą, siekti didinti kolektyvo darbo našumą, skatinti darbuotojus, suformuoti ir išlaikyti kvalifikuotą, motyvuotą ir efektyvią komandą, stengtis sudaryti galimybes nuolatiniam bendrovės darbuotojų tobulėjimui ir kvalifikacijos kėlimui. Bendrovė turi užtikrinti glaudų bendradarbiavimą su vartotojais ir kokybišką klientų aptarnavimą, taip pat periodiškai peržiūrėti ir atnaujinti įmonės svetainėje klientams skirtą informaciją.

**Atskaitomybė**

Vadovaudamasi galiojančiais teisės aktais, bendrovė turi teikti:

1. Metinių ir tarpinių finansinių ataskaitų rinkinius.
2. Veiklos ataskaitas.
3. Bendrovės veiklos strategiją ir strategijos įgyvendinimo ataskaitas.
4. Auditoriaus išvadas ir finansines ataskaitas.
5. Bendrovės įstatų kopijas (juos pakeitus ir įregistravus Juridinių asmenų registre).
6. Kitus bendrovės dokumentus, kurie turi būti viešinami pagal galiojančius teisės aktus.

 7. Informaciją apie esminius įvykius bendrovėje ir esamas ar numatomas rizikas, savo pastabas ir pasiūlymus.

 Savivaldybė tikisi, kad bendrovės direktorius iš anksto informuos ne tik apie esamus esminius sprendimus, bet ir apie galimus svarbius sprendimus, reikšmingus bendrovės vykdomai veiklai ir (arba) rajono gyventojams. Savivaldybė tikisi, kad bendrovės direktorius teiks pastabas ir pasiūlymus bendrovės veiklos tobulinimui ir optimizavimui.

 Bendrovės direktorius yra atsakingas už rašte bendrovei nustatytų tikslų įgyvendinimą, jų perkėlimą į bendrovės veiklos strategiją.

\_\_\_\_\_\_\_\_\_\_\_\_\_\_